
Text rozhodnutia
Súd: Krajský súd Prešov Spisová značka: 11Co/44/2016 Identifikačné číslo súdneho spisu: 8714200909 Dátum vydania rozhodnutia: 12. 04. 2017 Meno a priezvisko sudcu, VSÚ: JUDr. Peter Šamo ECLI: ECLI:SK:KSPO:2017:8714200909.2 Uznesenie Krajský súd v Prešove v senáte zloženom z predsedu JUDr. Petra Šama a sudcov JUDr. Mareka Kohúta a JUDr. Mareka Košča v právnej veci žalobcu BL Telecom collection s.r.o., so sídlom Šoltésovej 14, Bratislava, IČO: 47 150 513, zastúpený SOUKENÍK - ŠTRPKA, s.r.o., advokátska kancelária, Ul. Šoltésovej 14, Bratislava, IČO: 36 862 711, proti žalovanej G. I., nar. XX.X.XXXX, bývajúca v G. U., Ul. B. XXX, G. U., za účasti vedľajšieho účastníka na strane žalovanej Združenie na ochranu spotrebiteľa HOOS, so sídlom Námestie Legionárov 5, Prešov, IČO: 42 176 778, zastúpený JUDr. Igorom Šafrankom, advokátom advokátskej kancelárie vo Svidníku, Ul. Sovietskych hrdinov 163/66, o zaplatenie 1.593,05 eur s prísl., o odvolaní žalobcu proti rozsudku Okresného súdu Poprad č.k. 17C/40/2015-159, zo dňa 24.2.2016, takto r o z h o d o l : Mení rozsudok súdu prvej inštancie vo výroku o náhrade trov vedľajšieho účastníka tak, že nepriznáva vedľajšiemu účastníkovi náhradu trov konania. Priznáva žalobcovi vo vzťahu k vedľajšiemu účastníkovi nárok na náhradu trov odvolacieho konania. o d ô v o d n e n i e : 1. Súd prvej inštancie napadnutým rozsudkom zrušil platobný rozkaz Okresného súdu Poprad sp. zn. 17Ro/33/2014 z 19.5.2014 v plnom rozsahu. Konanie o zaplatenie sumy 1.161,78 eur s 9 % p.a. úrokom z omeškania od 26.2.2012 do zaplatenia zastavil. Žalovanú zaviazal zaplatiť žalobcovi sumu 431,27 eur s 9 % p.a. úrokom z omeškania zo sumy 133,56 eur od 26.1.2011 do zaplatenia, zo sumy 159,05 eur od 26.2.2011 do zaplatenia, zo sumy 136,16 eur od 26.3.2011 do zaplatenia, s 9,25 % p.a. úrokom z omeškania zo sumy 2,50 eur od 26.4.2011 do zaplatenia, všetko v lehote 3 dní od právoplatnosti tohto rozsudku. Žalovanej náhradu trov konania nepriznal. Žalobcu zaviazal nahradiť vedľajšiemu účastníkov na strane žalovanej trovy právneho zastúpenia vo výške 120,08 eur na účet právneho zástupcu, taktiež v lehote 3 dní od právoplatnosti rozsudku. 2. Proti tomuto rozsudku, a to proti výroku o náhrade trov konania priznaných vedľajšiemu účastníkovi, podal včas odvolanie žalobca. Navrhol tento výrok zmeniť a vedľajšiemu účastníkovi konania na strane žalovanej trovy konania nepriznať, súčasne zaviazať vedľajšieho účastníka na náhradu trov odvolacieho konania. Odvolanie odôvodnil v zmysle § 205 ods. 2 písm. f) O.s.p., pretože rozhodnutie súdu prvého stupňa vychádza z nesprávneho právneho posúdenia veci. Poukázal na neúčelnosť uplatnených a priznaných trov právneho zastúpenia vedľajšieho účastníka na strane žalovanej. Jedným z predpokladov potrebných na vznik nároku na náhradu trov konania je aj účelnosť trov vynaložených na uplatnenie alebo bránenie práva. Účelnosť sa stotožňuje s pojmom nevyhnutnosť. Nevyhnutné sú tie trovy, ktoré sa musia vynaložiť na procesné úkony, ako napríklad na zaplatenie súdnych poplatkov, či hotových výdavkov. Žalobca mal za to, že trovy právneho zastúpenia, ktoré sú súčasťou trov konania, a ktoré si uplatil vedľajší účastník neboli nevyhnutne potrebné na účelné bránenie práva. V tejto súvislosti poukázal na uznesenie Krajského súdu v Banskej Bystrici sp.zn. 17Co/91/2012, v ktorom súd uviedol, že ak je cieľom združení na ochranu spotrebiteľa presadzovať oprávnené záujmy spotrebiteľov a právom spotrebiteľa chrániť a presadzovať svoje oprávnené záujmy aj prostredníctvom združení na ochranu spotrebiteľov, musí sa súd, ak sa združenie na ochranu spotrebiteľa zúčastní konania ako zástupca účastníka alebo vedľajší účastník na strane spotrebiteľa zaoberať tým, či takéto trovy konania boli účelne vynaložené na ochranu oprávnených záujmov spotrebiteľa. Ďalej žalobca poukázal na uznesenie Krajského súdu v Bratislave sp.zn. 5Co/375/13, v zmysle ktorého vedľajší účastník musí byť uzrozumený s tým, že aj vo vzťahu k nemu bude súd skúmať, či trovy konania boli účelne vynaložené na ochranu oprávnených záujmov spotrebiteľa. Poukázal aj na uznesenie Krajského súdu v Bratislave sp.zn. 9Co/375/2013, v ktorom súd uviedol, že musí vždy skúmať účelnosť vynaložených trov konania uplatnených účastníkom. Účelnosťou je potrebné rozumieť vlastnosť, ktorá sleduje naplnenie cieľa. Opodstatnená je v prípade, že vychádza zo zákonných dôvodov a neprekračuje ich medze. Súd v tomto rozhodnutí prijal záver, že vedľajší účastník, ktorý je založený na ochranu práv podľa osobitného predpisu, by mal byť schopný poskytnúť žalovanému ako spotrebiteľovi v spotrebiteľskej veci vedenej na súde odbornú pomoc sám. Tento názor má oporu v rozhodnutí Ústavného súdu SR sp.zn. II.ÚS/78/03, v zmysle ktorého nie je porušením základného práva na právnu pomoc a rovnosť účastníkov v konaní podľa čl. 47 ods. 2 a 3 Ústavy SR, ak účastníkovi, ktorý disponuje viacerými pracovníkmi, ktorí majú právnické vzdelanie, súd neprizná náhradu trov právneho zastúpenia, ak ich nepovažuje za účelne vynaložené, a to práve preto, že vedľajší účastník bol na ochranu spotrebiteľa zriadený, a teda má byť schopný v spotrebiteľských sporoch spotrebiteľov kvalifikovane zastupovať. Súd v neposlednom rade prihliadol na skutočnosť, že vedľajší účastník vstúpil do konania ako organizácia na ochranu spotrebiteľa z vlastného podnetu a splnomocnil právneho zástupcu z radov advokátov, hoci zo samotnej podstaty vedľajšieho účastníka vyplýva, že musí byť schopný konať v mene toho, na strane koho vstupuje do konania. Zároveň je súdu z rozhodovacej činnosti známe, že vedľajší účastník paušálne vstupuje do konaní, v ktorých ako žalobcovia vystupujú určité subjekty, a to bez ohľadu na stav konania, vôľu spotrebiteľa a účelnosť úkonov vedľajšieho účastníka. Pri rozposielaní oznámení o vstupe do konaní a vyjadrení ide o identické typizované úkony, podľa vzoru, ktoré môžu byť generované aj automatizované, pričom nemožno v každej jednej veci hovoriť o účelnom vynaložení trov právneho zastúpenia. Takéto konanie vedľajšieho účastníka nemožno považovať ani za dôkaz o jeho vôli, naplniť cieľ pre ktorý bolo toto združenie založené. Vyvoláva to skôr dôvodné podozrenie, že skutočným cieľom združenia, nie je ochrana práv konkrétneho spotrebiteľa, ale zárobková činnosť právneho zástupcu vedľajšieho účastníka v podobe náhrady trov právneho zastúpenia. Ďalej žalovaný v odvolaní poukázal na to, že vedľajší účastník je v tomto prípade združenie založené za účelom ochrany spotrebiteľov a hlavnou náplňou jeho činnosti je ochrana spotrebiteľov, má zákonom priznané zvýhodnené postavenie voči ostatným občianskym združeniam už tým, že v konaní nemusí preukazovať právny záujem na výsledku sporu. Uvedené procesné právo zákon viaže iba na občianske združenie, ktorého hlavnou činnosťou je ochrana práv spotrebiteľa z dôvodu ich odbornej pripravenosti a zákonného splnomocnenia na zastupovanie spotrebiteľov v správnom a súdnom konaní v zmysle § 25 zákona č. 250/2007 Z.z. o ochrane spotrebiteľa. Výkonom ochrany spotrebiteľských práv združenie napĺňa svoje vlastné poslanie, za účelom ktorého bolo založené, či už v súdnom alebo správnom konaní. Zámerom zákonodarcu pre zvýhodnenie takejto skupiny občianskych združení pred ostatnými, bolo umožnenie, aby mohli vzhľadom na ich odbornú pripravenosť bez potreby právneho zastúpenia zastupovať spotrebiteľov a chrániť ich práva a záujmy v konaní. Z hlavnej úlohy a cieľu spotrebiteľské združenia vyplýva, že dané združenie by malo disponovať takým personálnym substrátom, ktorý je schopný poskytnúť právne služby a s prehľadom sa orientovať v oblasti spotrebiteľského práva. Ak by nebola potrebná odborná pripravenosť spotrebiteľského združenia, mohlo by poskytnúť predmetnú ochranu aj iné občianske združenie zastúpené právnym zástupcom rovnako ako spotrebiteľské združenie. Žalobca poukázal aj na uznesenie Krajského súdu v Bratislave sp.zn. 5Co/375/13, v ktorom súd vyslovil požiadavku, aby združenie bolo spôsobilé bez toho, aby muselo byť zastúpené advokátom poskytovať aktívnu pomoc spotrebiteľovi, a to vrátane kvalifikovanej právnej pomoci. Žalobca uviedol, že nepopiera ústavne zaručené právo vedľajšieho účastníka na právnu pomoc, avšak spochybňuje účelnosť vynaložených trov na právne zastúpenie ako subjektu odborne spôsobilého, znalého danej problematiky, a z tohto dôvodu aj zákonom privilegovaného subjektu. Tým, že vedľajší účastník žiada priznať trovy právneho zastúpenia, priznáva, že žalovanej neposkytol pomoc pri ochrane jej práv ako spotrebiteľa, čo je jeho základným poslaním. Z uvedeného vznikajú pochybnosti o účelnosti a dôvodoch vstupu vedľajšieho účastníka do konania, ktorý už pri vstupe do konania bol zastúpený advokátom, hoci ešte nevedel o akú právnu vec ide. Sám vedľajší účastník neposkytoval ochranu práv žalovanej ako spotrebiteľovi, na základe čoho mal pri vstupe do konania zákonom priznané favorizované postavenie medzi ostatnými združeniami. Žalobca poukázal na skutočnosť, že v súčasnosti existuje veľký počet rozhodnutí, ktoré sa týkajú obdobných konaní a nič nebráni vedľajšiemu účastníkovi, aby vstúpil do konania bez právneho zástupcu a jednoducho by poukázal na súvisiace rozhodnutia. Nie je potrebné právne zastupovanie a trovy, ktoré vznikli sú len účelové. Podľa jeho názoru ide len o hromadný vstup združení na ochranu spotrebiteľa ako vedľajšieho účastníka do súdnych konaní, pričom vstupujú do sporov automaticky, zastúpené právnym zástupcom bez toho, aby vopred vedeli o konkrétnych okolnostiach sporu. Je potom otázne, či je účelom vstupu do konaní ochrana spotrebiteľa alebo zisk, ktorý vznikne z priznaných trov konania. Žalobca ďalej poukázal na uznesenie Krajského súdu v Bratislave sp.zn. 5Co/375/13, v zmysle ktorého z úradnej činnosti je známe, že všetky úkony vedľajšieho účastníka po obsahovej aj formálnej stránke predstavujú úkony formulárového a opakujúceho sa charakteru, ktoré vedľajší účastník využíva bez väčších obmien aj v iných súdnych konaniach. Paušálny vstup Občianskeho združenia slovenských spotrebiteľov AZ do všetkých konaní, v ktorých vystupujú ako navrhovatelia týmto združením označené subjekty, bez ohľadu na stav konania, vôľu spotrebiteľa a účelnosť úkonov vedľajšieho účastníka nepovažuje ani odvolací súd za dôkaz o vôli združenia naplniť cieľ stanovený v čl. III Stanov Občianskeho združenia slovenských spotrebiteľov. Žalobca poznamenal, že vedľajší účastník, odborne spôsobilý subjekt, vo svojej argumentácii poukázal iba na ustanovenia a rozhodnutia týkajúce sa spotrebiteľských zmlúv, na ktoré je súd povinný prihliadať z úradnej povinnosti, nezávisle od účasti spotrebiteľského združenia ako vedľajšieho účastníka na strane žalovanej. Vedľajší účastník, teda do konania nepriniesol žiaden prínos, vo svojom vyjadrení, ako aj v mnohých iných konaniach žiadal návrh zamietnuť z dôvodu neprijateľnosti zmluvných podmienok a premlčania nároku, bez vzťahu ku konkrétnemu prípadu. Nepoukázal na inú skutočnosť, na ktorú súdy nemajú povinnosť prihliadať z úradnej povinnosti. Žalobca ďalej zdôraznil potrebu súhlasu účastníka so vstupom vedľajšieho účastníka do konania, i na prostriedky poskytované štátom na podporu ochrany spotrebiteľa. 3. Vedľajší účastník vo vyjadrení na odvolanie žalobcu navrhol napadnutý rozsudok ako vecne správny potvrdiť a priznať mu náhradu trov odvolacieho konania. Pokiaľ žalobca považoval uplatnené trovy za neúčelne vynaložené, vedľajší účastník poukázal na uznesenie Najvyššieho súdu SR sp.zn. 4MCdo/16/2014, ktorý skúmanie neúčelnosti náhrady trov konania zhodnotil nasledovne: „Pojem účelný je nevyhnutné chápať ako určitú poistku pred hradením nákladov nesúvisiacich s konaním pred nadbytočnými, či nadmernými nákladmi Vzhľadom na ústavne zaručené právo na právnu pomoc nie je možné prostredníctvom uvedeného termínu vymedziť kategóriu subjektov, ktorá by tak z hľadiska právneho zastúpenia mala odlišné postavenie, a tak jej de facto právo na zastúpenie advokátom v konaní upierať a z hľadiska ostatných účastníkov ju diskriminovať. Účastníka nie je možné sankcionovať tým, že mu nebude priznaná náhrada nákladov zodpovedajúca výške odmeny advokáta s tým, že sa mohol v konaní brániť sám“. Ďalej poukázal na Nález Ústavného súdu SR sp.zn. IV.ÚS 84/2014, v ktorom Ústavný súd SR dodal, že za účelne vynaložené trovy konania podľa § 142 ods. 1 O.s.p. možno pokladať iba také, ktoré museli byť procesnou stranou nevyhnutne vynaložené na to, aby mohla riadne obhajovať svoje porušené, alebo ohrozené subjektívne právo na príslušnom súde. Trovy konania vzniknuté v súvislosti so zastúpením účastníka advokátom je potrebné zásadne považovať za vynaložené účelne na riadne uplatňovanie, resp. bránenie práva na súde. Iba v celkom výnimočných situáciách, najmä v prípade zneužitia práva na zastúpenie advokátom, by mohlo ísť o trovy konania, ktoré by sa nedali kvalifikovať ako vynaložené účelne. V danej veci však podľa názoru Ústavného súdu SR zo strany sťažovateľky o prípad zneužitia práva na zastúpenie advokátom nešlo. Vedľajší účastník osobitne poukázal na rozsudok Krajského súdu Prešov sp.zn. 14Co/11/2013, v ktorom súd uviedol, že pokiaľ v súvislosti so vstupom a účasťou v konaní vznikli vedľajšiemu účastníkovi trovy konania, má aj vedľajší účastník podľa výsledku konania právo na náhradu účelne vynaložených trov konania, vrátane trov spojených s jeho právnym zastúpením. Účelnosť trov vynaložených na právnu pomoc možno vyvodiť z čl. 47 Ústavy SR. V podstate to znamená, že trovy právneho zastúpenia treba považovať za účelne vynaložené trovy. Rovnaký právny názor bol vyslovený aj Najvyšším súdom ČR vo veci 3Cz/13/1969. K posúdeniu účelnosti trov právneho zastúpenia vedľajší účastník poukázal aj na Nález Ústavného súdu SR sp.zn. III.ÚS 457/2014 z 15.10.2014. Podľa názoru vedľajšieho účastníka by nemala byť prehliadnutá skutočnosť, že konateľom žalobcu je N.. C. Š. a žalobca má sídlo na Šoltésovej 14, Bratislava. Žalobcu zastupuje advokátska kancelária SOUKENÍK - ŠTRPKA, s.r.o., so sídlom Šoltésovej 14, Bratislava, s advokátmi ako členmi N.. S. G. a N.. C. Š., C... Žalobca podáva na súdy Slovenskej republiky masovo formulárové žaloby proti spotrebiteľom, ktorými v mnohých prípadoch uplatňuje plnenia z neprijateľných, a teda absolútne neplatných zmluvných podmienok. V drvivej väčšine vecí, v ktorých bol vedľajší účastník činný sa mu podarilo spotrebiteľov pred plneniami z neprijateľných zmluvných podmienok ochrániť. Jediným efektom takéhoto zastupovania je len účelové navyšovanie trov konaní. Pokiaľ žalobca tvrdí, že združenie by malo disponovať takým personálnym substrátom, ktorý je schopný poskytnúť právne služby a s prehľadom sa orientovať v oblasti spotrebiteľského práva, tak aj žalobca disponuje osobou na poste riaditeľ pre právne a korporátne záležitosti, čo podľa logiky vyjadrení žalobcu znamená, že nie je dôvod vymáhať nezaplatené faktúry prostredníctvom špičkovej advokátskej kancelárie a mal by tieto úkony vykonávať sám. K tvrdeniu žalobcu, ktorým konštatuje, že v uvedenom prípade sám vedľajší účastník neposkytoval ochranu práv žalovanému ako spotrebiteľovi, vedľajší účastník uviedol, že pri správnom pochopení inštitútu vedľajšieho účastníctva a správnom pochopení právneho zastúpenia by nemalo byť sporné, v akom postavení vystupuje vedľajší účastník na strane žalovaného a v akej pozícii a vo vzťahu k nemu vystupuje jeho právny zástupca. Pomoc v pozícii vedľajšieho účastníka poskytuje spotrebiteľovi bezpochyby vedľajší účastník a robí tak v súdnom konaní v zastúpení právnym zástupcom. V časti prínosu vstupu vedľajšieho účastníka do konania, vedľajší účastník zdôraznil to, že poukázal na rozhodnutia, ktorými bola predmetná zmluvná pokuta určená za neplatnú, nakoľko ešte ani teraz všetky súdy žalobu v tejto časti nezamietajú. Konštatovaním, že súd má povinnosť ex offo posudzovať neprijateľné zmluvné podmienky v zmluve, žalobca len dáva najavo, že o tejto povinnosti vie, napriek tomu plošne, na všetkých súdoch Slovenskej republiky, si uplatňuje plnenia z neprijateľných a absolútne neplatných zmluvných pokút. Vedľajší účastník nesúhlasil ale ani s argumentáciou nedostatku súhlasu so vstupom do konania, ani s argumentáciou týkajúcou sa podpory štátom. 4. Odvolací súd prejednal odvolanie žalobcu v zmysle ustanovenia § 470 ods. 2 CSP, podľa príslušných ustanovení Občianskeho súdneho poriadku. Podľa tohto ustanovenia právne účinky úkonov, ktoré v konaní nastali predo dňom nadobudnutia účinnosti tohto zákona zostávajú zachované. Civilný sporový poriadok nadobudol účinnosť 1.7.2016 a odvolanie žalobcu bolo podané 13.4.2016, teda predo dňom nadobudnutia účinnosti Civilného sporového poriadku. S ohľadom na princíp legitímneho očakávania a princíp právnej istoty odvolací súd prejednal odvolanie žalobcu podľa príslušných ustanovení Občianskeho súdneho poriadku. Na základe týchto dôvodov odvolací súd preskúmal vec v zmysle § 212 ods. 1 v spojení s § 214 ods. 2 O.s.p. bez nariadenia pojednávania, pričom dospel k záveru, že odvolanie žalobcu je dôvodné. 5. Z vykonaného dokazovania mal súd prvej inštancie za preukázané, že žaloba po čiastočnom späťvzatí v časti uplatnenej zmluvnej pokuty je dôvodná. Z dokazovania vyplynulo, že právny predchodca žalobcu na základe uzatvorenej zmluvy o pripojení poskytoval žalovanej služby prostredníctvom verejnej telefónnej siete, a táto doteraz žalobcovi neuhradila cenu za poskytované služby vyfakturované žalobcom, spolu vo výške 431,27 eur. Na základe uvedeného súd zaviazal žalovanú na zaplatenie predmetnej sumy. Pokiaľ ide o trovy konania, súd rozhodol podľa § 142 ods. 2 O.s.p., keď žalovaná mala procesný úspech v konaní, a to v časti, v ktorej žalobca zobral žalobu späť, t.j. o zaplatenie zmluvnej pokuty. V prevyšujúcej časti mal úspech žalobca. Vzhľadom na prevažujúci úspech žalovanej, v zásade mala táto právo na náhradu trov konania v rozsahu rozdielu medzi úspechom 73 % (1.161,78 eur) a neúspechom 27 % (431,27 eur), t.j. v rozsahu 46 %. Žalovaná náhradu trov konania neuplatnila, a preto jej súd túto nepriznal. Súd priznal v rozsahu 46 % náhradu trov konania vedľajšiemu účastníkovi na strane žalovanej, ktoré predstavujú trovy právneho zastúpenia za 2 úkony právnej služby po 61,41 eur, a to za prípravu a prevzatie veci a vyjadrenie z 28.1.2016. Ďalej za 2 úkony právnej služby po 30,71 eur za odvolanie z 2.9.2014 a vyjadrenie z 25.1.2015, k tomu 2x režijný paušál po 8,04 eur, 1x režijný paušál po 8,39 eur a 1x režijný paušál po 8,59 eur, k tomu DPH vo výške 43,46 eur, spolu vo výške 261,05 eur, a to v zmysle Vyhlášky Ministerstva spravodlivosti SR č. 655/2004 Z.z. o odmenách a náhradách advokátov za poskytovanie právnych služieb, z ktorej sumy priznal vedľajšiemu účastníkovi na strane žalovanej 46 %, t.j. 120,08 eur. 6. Z obsahu spisu ďalej vyplýva, že vedľajší účastník oznámil vstup do konania podaním zo dňa 27.2.2014, v ktorom žiada o doručenie návrhu na začatie konania s prílohami. Z uvedeného je zrejmé, že už v tomto štádiu bol vedľajší účastník zastúpený Advokátskou kanceláriou JUDr. Igor Šafranko, a teda aj to, že do konania vstúpil bez toho, aby mal akúkoľvek vedomosť o charaktere sporu. V ďalšom priebehu sa uskutočňovali úkony len ohľadne toho, či vstup vedľajšieho účastníka na strane žalovanej je prípustný a až žiadosťou vedľajšieho účastníka zo dňa 5.1.2016 tento opätovne žiadal o zaslanie žaloby. Dňa 8.2.2016 bolo súdu doručené čiastočné späťvzatie žaloby v časti zmluvnej pokuty vo výške 1.161,78 eur a dňa 18.2.2016 bolo doručené vyjadrenie vedľajšieho účastníka vo veci, v ktorom zdôvodňoval, z akého dôvodu je treba žalobu zamietnuť v časti zaplatenia zmluvnej pokuty vo výške 1.161,78 eur. Z uvedených skutočností teda vyplýva, že v predmetnej veci zastúpenie vedľajšieho účastníka advokátom nebolo účelné. Vedľajší účastník sa dal zastúpiť advokátom v čase, kedy nemal o veci žiadnu vedomosť a ani o jej zložitosti, ktorá by prípadne vyžadovala právne zastúpenie. Z vyjadrenia vedľajšieho účastníka, ktoré došlo súdu 18.2.2016 vyplýva, že tento sa nedostaví na pojednávanie a súhlasí s tým, aby sa pojednávalo v jeho neprítomnosti a v neprítomnosti jeho právneho zástupcu. Za takejto situácie vedľajší účastník by svoju úlohu spočívajúcu v pomoci žalovanej v postavení spotrebiteľa mohol efektívne splniť aj bez vynaloženia nadbytočných nákladov na právne zastúpenie a požiadavke rozumnosti by zodpovedal taký postup, ktorým by si vyžiadal právnu službu len na konkrétnu námietku týkajúcu sa nedôvodnosti žaloby, ktorú by potom sám v postavení vedľajšieho účastníka použil v súdnom konaní. 7. Z týchto dôvodov odvolací súd podľa § 220 O.s.p. zmenil rozsudok súdu prvého stupňa vo výroku o náhrade trov vedľajšieho účastníka tak, že tomuto nepriznal náhradu trov prvostupňového konania. 8. V odvolacom konaní bol žalobca úspešný, a preto mu v zmysle § 396 ods. 1, § 255 ods. 1 a § 262 ods. 1 CSP odvolací súd priznal plnú náhradu trov odvolacieho konania. 9. Rozhodnutie senátu bolo prijaté pomerom hlasov 3 : 0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej, alebo ktorým sa konanie končí, ak: a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca, alebo procesný opatrovník, d) v tej istej veci sa už prv právoplatne rozhodlo, alebo v tej istej veci sa už prv začalo konanie, e) rozhodoval vylúčený sudca, alebo nesprávny obsadený súd, f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 430 CSP). Dovolanie je prípustne proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky: a) pri ktorej riešení sa odvolací súd odklonil od ustálenej rozhodovacej praxi dovolacieho súdu, b) ktorá v rozhodovacej praxi dovolacieho súdu ešte nebola vyriešená, c) je dovolacím súdom rozhodovaná rozdielne. Dovolanie v prípadoch uvedených v ods. 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods.1, 2 CSP). Dovolanie podľa § 421 ods. 1 nie je prípustné ak: a) napadnutý výrok odvolacieho súdu o peňažnom plnení neprevyšuje desať násobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania, len príslušenstvo, pohľadávky a výška príslušenstva v čase začatia dovolacieho konania neprevyšuje sumu podľa písm. a) a b). Na určenie výšky určenie minimálnej mzdy v prípadoch uvedených v ods. 1 je rozhodujúci deň podania žaloby na súde prvej inštancie (§ 422 ods. 1, 2 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie sa podáva v lehote dvoch mesiacoch od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Dovolanie je podané včas aj vtedy, ak bolo v lehote podané na príslušnom odvolacom, alebo dovolacom súde (§ 427 ods. 1,2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne a čoho sa dovolateľ domáha (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Povinnosť podľa ods. 1 neplatí, ak je: a) dovolateľom fyzická osoba, ktorá ma vysokoškolské právnické vzdelanie druhého stupňa, b) dovolateľom právnická osoba a jej zamestnanec, alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou, alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a ochrane pred diskrimináciou, alebo odborovou organizáciou, a ak ich zamestnanec alebo člen, ktorý za ňu koná má vysokoškolské právnické vzdelanie druhého stupňa (§ 429 ods. 1, 2 CSP). Rozsah v akom sa rozhodnutie napadá môže dovolateľ rozšíriť, len do uplynutia lehoty na podanie dovolania (§ 430 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2017:8714200909.2 (dáta aktuálne k 11. 11. 2026). Záväzné je znenie zverejnené súdom.




